b'\n_START_ARTICLE_\nTeoria de l\'actor-xarxa\n_START_SECTION_\nConceptes clau\n_START_PARAGRAPH_\nCaixa negra: aquest terme utilitzat per Steve Woolgar, es refereix a la concepci\xc3\xb3 tradicional de la ci\xc3\xa8ncia com un domini tancat i aut\xc3\xb2nom que no es q\xc3\xbcestiona i que det\xc3\xa9 i emet certeses. El terme \xc3\xa9s extensible als \xc3\xa0mbits tecnol\xc3\xb2gic o cientificotecnol\xc3\xb2gic i segons Woolgar, en el marc dels Estudis Socials del Coneixement Cient\xc3\xadfic, cal obrir aquesta "caixa negra" per a poder veure com es produeixen els fets cient\xc3\xadfics. Lluny de dependre exclusivament de l\'\xc3\xa0mbit cient\xc3\xadfic, la construcci\xc3\xb3 d\'un fet cient\xc3\xadfic dep\xc3\xa8n de tota una s\xc3\xa8rie de persones, objectes i entitats i est\xc3\xa0 doncs relacionada amb\xc2\xa0ideologies, q\xc3\xbcestions pol\xc3\xadtiques, econ\xc3\xb2miques, tecnol\xc3\xb2giques, circumstancials, etc._NEWLINE_Xarxa: cal insistir en la seva heterogene\xc3\xaftat: \xc3\xa9s una organitzaci\xc3\xb3 que reuneix humans i no-humans els quals actuen com a intermediaris o mediadors els uns amb els altres. Per reconstituir una xarxa \xc3\xa9s important no encasellar els diferents elements que es dedueixen d\'una observaci\xc3\xb3, ben al contrari, cal relacionar totes les entitats que hi participen._NEWLINE_Actors (o actants): s\xc3\xb3n totes aquelles entitats humanes o no humanes implicades en la xarxa. Aix\xc3\xad, a part de les persones tamb\xc3\xa9 poden ser actors animals,\xc2\xa0objectes -com aparells de mesures, microscopis, estris utilitzats en les proves cient\xc3\xadfiques- o encara els informes a l\'abast, les informacions externes de qu\xc3\xa8 es disposa, els discursos emesos, les institucions implicades etc._NEWLINE_Controv\xc3\xa8rsia: sempre precedeix l\'enunciat d\'un fet cient\xc3\xadfic o tecnol\xc3\xb2gic i el seu estudi revela les etapes de la construcci\xc3\xb3 d\'un fet cient\xc3\xadfic o tecnol\xc3\xb2gic i els actors presents en el proc\xc3\xa9s de construcci\xc3\xb3 d\'aquest fet._NEWLINE_Traducci\xc3\xb3: la teoria de l\'actor-xarxa tamb\xc3\xa9 rep el nom de "sociologia de la traducci\xc3\xb3", ja que l\'extensi\xc3\xb3 i l\'enfortiment d\'una xarxa \xc3\xa9s una activitat fonamental i el proc\xc3\xa9s pel qual es realitzen les associacions s\'anomena traducci\xc3\xb3. Aix\xc3\xb2 es deu al fet que una entitat que desitja estendre\'s ha de canalitzar, a m\xc3\xa9s dels seus propis interessos, els interessos d\'altres entitats, aix\xc3\xad els interessos inicials han estat tradu\xc3\xafts. Alhora, es remodelen els objectius de manera que siguin comuns a les diferents entitats que s\'associ\xc3\xafn. La traducci\xc3\xb3 \xc3\xa9s un proc\xc3\xa9s din\xc3\xa0mic i per tant no \xc3\xa9s mai definitiva sin\xc3\xb3 constantment renovable._NEWLINE_La traducci\xc3\xb3 implica una transformaci\xc3\xb3 en establir lligams entre diferents entitats o activitats i en formular objectius comuns. Generalment, tot proc\xc3\xa9s de traducci\xc3\xb3 passa per l\'an\xc3\xa0lisi de les controv\xc3\xa8rsies a trav\xc3\xa9s de les quals s\'aprecia com el debat entre les diferents posicions construeix els fets. Un cop s\'han estabilitzat les controv\xc3\xa8rsies, els fets es poden enunciar. La traducci\xc3\xb3 es realitza mitjan\xc3\xa7ant la mediaci\xc3\xb3 de portaveus de les diferents entitats involucrades les quals poden, aix\xc3\xad, difondre\'s i ser representades en els espais de negociacions a trav\xc3\xa9s dels quals les xarxes s\'elaboren.'